Parlo ciæo 03 settembre 2017
O “Poseidonia” à Santa Margaita. Un festival pe-a sostegnibilitæ
Andrea Acquarone
AUDIO
Genova - In sciâ pagina do seu diäio di 14 de luggio do 1789 o Re Luigi XVI o l’à scrito unna sola poula: “rien”. O fæto che quello giorno a prixon da Bastiggia a fïse stæta assätâ o no dev’ësighe parsciuo importante tanto che basta pe finî tra i seu apponti. O s’inarava.
Pe chi vive unna çerta epoca no l’è façile giudicâ, comme fa chi vëgne apreuvo, i fæti che intravvëgnan tanto che intravvëgnan, e distingue a seu importansa relativa. A scindorme do Re Luigi a no l’è donca unna prerogativa de quello re desdicciou; à turno a ne corpisce un pö à tutti, ma a diventa unna mouttia grave quande à piggiâla a l’è tutta a soçietæ. Oua, niatri no savemmo se l’è za successo – speremmo de no – ò se succedià un quarche fæto che chi vegnià apreuvo o ô piggià pe-o scimbolo de un cangio epocale, mentre quello giorno giornali e telegiornali parlavan de polemiche drento a maggioransa. Un quarche fæto do climma, pe capîse, ò ligou à l’ambiente, perché sti chì son i temi donde se zughemmo o futuo.
O “Poseidonia Green Festival” ch’o se tëgne inte sti giorni à Santa Margaita (o finisce ancheu:, info: poseidoniagreenfestival.com) o pòrta in gio da sei anni tra Liguria, Sardegna, Catalogna e Galiçia unna conscensa ch’a l’è fòscia a megio meixiña pe-a scindrome che divimo. Defæti tra conferense, muxica, proieçioin, çibbo, spettacoli e attivitæ – ascì pe-i ciù zoeni – un o l’à occaxon de rendise conto de stato de salute do mâ e de quello ch’o succede into pianeta, ma anche de cöse se peu fâ pe contribuî à megioâ a dinamica. No se tratta de nettâse a conscensa, ma de fâse unna conscensa.
Ma o serve à quarcösa? “Mi quello che veddo”, o ne dixe o Edoardo Brodasca, o zeneise rescidente à Barçeloña ideatô da manifestaçion, “o l’è che inte sti anni a senscibilitæ a l’è apreuvo à cangiâ, pe exempio in ponto abitudini alimentæ. Gh’è ancon tanto travaggio da fâ, mascime co-e generaçion e ciù zoene, che son o nòstro futuo, ma devo dî”, o continua, “che a disponibilitæ che emmo trovou in Liguria a l’è un bello segnâ”. Se voei passâ unna domenega despægia, savei comme inandiâve!
Lescico
Apreuvo: in seguito
Ascì: anche
Assätâ: assaltata
Desdicciou: sfortunato
Despægia: diversa
Inandiâve: organizzarvi
Inarava: sbagliava
Intravvëgnan: succedono
Meixiña: medicina
Mouttia: malattia
© Riproduzione riservata
lij_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn lij_Latn bug_Latn cat_Latn lij_Latn lij_Latn fij_Latn lij_Latn grn_Latn ita_Latn ita_Latn